Kupi: Chukup ulah tegal pengagit
KUPI siti bansa ai irup enggi bala kitai raban bansa Iban. Bala kami sebilik endang kenyau ari penulis agi mit kelia udah teleba ngirup ai kupi. Nitih pengingat, endang agi nusu ba butul dalam uyut kelia, penulis sigi diberi kupi numbas pengangat dalam butul remenit ti digaga nyadi butul tusu. Engka maya nya umur tudah pangan urung enam taun baka nya kini laban udah nemu nguyut diri empu; kaki udah terengkah ba geladak ari uyut tang endang apin sekula. Pelaba penulis, kami sebilik maya nya engka mina bisi kupi aja laban nguan menua ulu lalu jauh ari rumah panjai kami empu ti dipangkang dua bengkah kedai China. Berengkah ari nya meh penulis sigi rindu sereta gagit ngirup kupi, chelap tauka angat. Nya alai dini-dini alai endur di menua kitai Sarawak tu, kupi endang sigi jarang pungkang. Di opis, di kilang, di kebun getah maya nangkal, di umai, ba bilik bala pengajar di sekula, di kolej, di univerisiti, dalam pub, enggau sebarang alai endur, kupi endang semampai bisi.      AMAT RINDU NGIRUP KUPI Ambika banding bala pengajar di sekula primari, sekonderi enggau palan belajar bukai jarang nadai bebaika kupi ari rumah tauka manduk ai angat ba bilik palan pengajar lalu ngulai ai ngena kupi, gula enggau tusu chair tauka tusu tepung maya sida ti ngetu ngajar.  Mayuh mega sekula bisi kelab kupi ti manah kena sida begempung enggau pangan diri. Nyadi ba rumah panjai, kupi endang besai amat reti laban iya nyentukka diatu meruan utai irup dinahka orang diri sebilk lebuh bisi temuai ngusung bilik penaik tauka ruai sida. Ambika banding enti temuai bemalam, lemai hari lepas makai, sida jarang enda digulu mensia mayuh serumah nya enti sida bisi pansut ke ruai – endang sigi adat Iban temuai lelaki diasuh tinduk di ruai kenyau ari kelia, tang temuai indu enggau nembiak diaduka peninduk dalam bilik tauka di sadau. Maya orang mayuh ti bisi datai nguang begulu enggau temuai, nya meh awak endur orang empu penaik nya deka mantaika ai kupi angat kelimpah ari sida ruti tauka penganan. Ditu meh kitai meda kupi besai bendar empas iya dalam ngenyerakupka sereta ngeringka agi gempung ati entara bala orang serumah nya sereta mega enggau bala temuai.       DISADUNG MAYA BEGULU Nyadi entara diri serumah, maya bisi gulu baka tiga hari bejurut lepas rabat (maya api sebayan agi ditungkun), endang semampai penuh ruai orang ti ditinggang penusah nya laban digulu diri serumah, lelaki enggau indu, kekadang penuh tiga iti ruai. Taja pan ukai semua rumah panjai bisi atur baka tu, tang tebal agi rumah panjai di ai Krian sigi nitihka atur baka tu. Utai tu sigi manah, laban kelimpah ari nyungkakka agi gempung ati bala diri serumah, tu mega manah kena ngaumka ati tusah tudah sida sebilik ti ditinggal pemati nya. Gulu ti baka tu chukup manah lalu dipejalaika sampai ngagai dini hari laban bisi mega orang empu bilik mantai utai bukai nyengkaum ai bisa kena sida betundi ngemanjaika lemai. Kitai ti diau ba menggeri diatu, iya nya bala ke gawa ba opis, ba kedai, ba sebarang alai endur deka terang agi mata enti ngirup kupi. Nya alai enti orang nyebut, “Kupi, sapa deka ngirup?” endang besai meh leka mata bala ti bisi pengarapka kupi ulih nagang sida ari ngantuk, kelebih agi bala ti nunga computer datai bejam-jam.  Tebal agi ga bala mayuh ngumbai kupi nya ulih ngetanka sida ari ngantuk. Nyangka amat kini pelaba penulis, laban diri empu pechayaka kupi amat ulih ngidupka isi ngasuh kering enda ngantuk, enda alah laban ditunga komputer. Bau kupi Nescafe, Indocafe enggau bepuluh-puluh bansa kupi bukai ti chukup manah sereta ngesuh endang amat kering kuasa ngemesaika agi buka mata. Tang taja pia, anang kelalu mayuh irup laban kupi tau ngasuh mabuk. Udah tu lagi bisi penulis nyerita pasal orang siku mabuk kupi maya beduruk nugal.   TAU NGASUH MABUK Au meh, amat anang ngumbai orang bula madahka kupi tau ngasuh mabuk. Seiku orang kelala penulis ti madah diri mabuk kupi maya bisi duruk nugal agi iya bujang biak kelia. Ku unggal tu, maya nya iya endang amat jegak lalu minta puji. Nya alai lebuh sida beduruk nugal, maya ngetu urung jam pukul 10 pagi bala sida ke biak agi lalu betapat ngirup kupi angat. Ku unggal nya madah, iya menang dalam tapat nya laban ulih ngirup dua igi jalung tang udah nya enda ulih angkat manah laban ngelu pala, enda salah asai mabuk tuak. Nya alai anang ngumbai kupi enda ulih ngasuh orang mabuk. Bisi ga siku bala nembiak rumah panjai di Saratok ti selalu bisi ngatur pekit nyerumba Gawai Dayak. Siti ari pekit tauka tapat nya belaban ngirup kupi baru melidih. Bala ti enggau bepekit nya tebal agi bala nembiak baruh umur 25 taun. Tudah nembiak siku ti menang  dalam pekit nya urung taun 2003 munyi ti seminggu enda ulih makai  tegal betu dilah. Amat ngasuh orang bukai chukup geli ati ketawa meda ulah sida ti belaban ngirup kupi angat nya tang tudah ti menang nya nadai asil bendar laban enda ulih makai seminggu.      MAYUH BANSA KUPI Setaun dulu ari tu lebuh penulis enggau indai tuai bisi nemuai ngagai Casino de Genting ba entara menua Pahang enggau Selangor, dia kami duai bisi duduk ba luar casino lalu nguda kupi dikumbai sida Irish Coffee. Akai rai chukup nyamai tang berega RM32 laban bisi champur ai bisa whiskey mimit. Udah nya lebuh nurun ngagai siti endur di Kuala Lumpur lalu duduk ba siti kedai ti nyual mayuh bansa kupi amat chukup andal meda pemayuh bansa kupi dia. Bepuluh-puluh enti enda beratus menua di dunya endang bisi kupi dia. Nitih pengingat, kupi ti kena peda dirintai sida ba jemari dia nya datai ari menua baka Jamaica, Columbia, Brazil, Peru, Saudi Arabia, Kenya enggau mayuh menua bukai. Ambika banding sekeda nama kupi nya nyengkaum Koa Coffee – Hawaiian Kona coffee beans; Blue Mountain Coffee ari Jamaica; Volcanica Coffee Kenyan AA Coffee Beans; Peaberry beans ari Tanzania enggau Sumatra Mandheling Beans ari Indonesia.   Kami duai sama nguda nitih peneka diri empu. Sechangkir mit enggau siti ‘cookie’ mit berega RM6.50. Tang enda rugi laban endang amat nyamai. Pelaba penulis nyangka kupi abis enda nyamai nadai ngelaban kupi P. Ramlee seduai anak iya ba wayang ‘Nujum Pak Belalang’. Tu meh kupi ditunyau Belalang ba changkir udah bekau iya ngambi aruk kali laban seduai endang nadai kupi maya nya tang beduduk ari basa ngagai pangan diri P. Ramlee ngasuh Belalang ngulai kupi ngena pengelandik iya empu. Ngerecham mua apai iya seduai temuai lebuh ngirup kupi ditunyau ari aruk kali. Pelaba penulis engka nadai ga kitai bansa ngaga kupi ari aruk.  Kelia kala ga sida niang apai enggau indai nanam kupi lebuh kami sebilik nguan langkau kebun tang numbas pemujur. Pelaba aku nyangka seduai kurang penemu nerenak kayu kupi tanam seduai. Ngarapka diatu kitai menua tu, kelebih kitai Iban udah bisi enggau orang nanam kupi. Ngagai sida tu penulis besampika sida mujur sereta terus enggau pengawa sida betanam kupi. Oleh TELESA EMPERAN 
See author's posts
